માઇક્રો આર્થિક ડેટા મિશ્ર રહેતાં હોવાથી એનાલિસ્ટોમાં ચિંતા જોવાતી હતી. હાલમાં જ ત્રિમાસિક જીડીપી ડેટા 7.7 ટકાના મજબૂત સ્તરે જોવાયા હતા તો મંગળવારે જાહેર થયેલા સર્વિસ પીએમઆઇના ડેટા તેનાથી તદ્દન વિરૂધ્ધ હતા. સર્વિસ પીએમઆઈ ત્રણ મહિનાની નીચી સપાટીએ ગબડ્યો હતો. આગામી સપ્તાહમાં આઇઆઇપી અને સાથે ફુગાવાના ડેટા જાહેર થશે. જો, આ ડેટા ધારણાં કરતાં નીચી રહેશે તો તેની ચોક્કસ વિપરીત અસર જોવાશે એવો ભય બીએનપી ફાઇનાન્સિયલના વિનોદ નાયરે વ્યકત કર્યો હતો. બ્રોડબેઇઝ આંકમાં ગાબડાંને કારણે માર્કેટ બ્રેડથ અંત્યત ખરાબ રહીને વધનાર 405 શેરો સામે 2206 શેરો ઘટનાર રહ્યા હતા. સેક્ટોરલ આંકમાં હેલ્થકેર 1.4 ટકા, ઇન્ડસ્ટ્રીઝ 1.8 ટકા, આઇટી 1.5 ટકા, ટેલિકોમ 3.1 ટકા, યુટીલિટી એક ટકા, કેપિટલ ગુડ્ઝ બે ટકા, કન્ઝયુમર ડ્યુરેબલ 1.4 ટકા, પાવર 1.3 ટકા અને રિયલ્ટી એક ટકા ઘટીને રહ્યા હતા. વૈશ્વિક સ્તરે ક્રૂડના ભાવમાં વધુ દોઢ ટકાનો ઘટાડો થયો હોવા છતાં તેની સ્થાનિક બજારમાં કે રૂપિયા પર કોઈ અસર જોવાઈ નહોતી. અમેરિકાના આર્થિક ડેટા તેમજ યુરોપમાં રાજકિય સ્થિરતા પાછી ફરતાં યુરોપના શેરબજારમાં સતત ત્રીજા દિવસે મજબૂતાઇનું વાતાવરણ જોવાયું હતું.